## Rješenje Ustavnog suda Republike Hrvatske broj: U-I-2990/2005 i dr. od 30. travnja 2009.

### NN 62/2009 (29.5.2009.), Rješenje Ustavnog suda Republike Hrvatske broj: U-I-2990/2005 i dr. od 30. travnja 2009.

62 29.05.2009 Rješenje Ustavnog suda Republike Hrvatske broj: U-I-2990/2005 i dr. od 30. travnja 2009.

USTAVNI SUD REPUBLIKE HRVATSKE

1428

Ustavni sud Republike Hrvatske, u sastavu Jasna Omejec, predsjednica Suda, te suci Marko Babić, Snježana Bagić, Mario Jelušić, Davor Krapac, Ivan Matija, Aldo Radolović, Duška Šarin, Miroslav Šeparović i Nevenka Šernhorst, rješavajući u povodu prijedloga više predlagatelja za pokretanje postupka za ocjenu suglasnosti zakona s Ustavom, na sjednici održanoj 30. travnja 2009. godine, donio je

RJEŠENJE

I. Ne prihvaća se prijedlog za pokretanje postupka za ocjenu suglasnosti s Ustavom članka 88. stavka 2. Zakona o osnovnom školstvu (»Narodne novine« broj 59/90., 26/93., 27/93., 29/94., 7/96., 59/01., 114/01. i 76/05.).

II. Odbacuju se prijedlozi za pokretanje postupka za ocjenu suglasnosti s Ustavom članka 92b. Zakona o osnovnom školstvu (»Narodne novine« broj 59/90., 26/93., 27/93., 29/94., 7/96., 59/01., 114/01. i 76/05.) i članka 33. stavka 3. Zakona o izmjenama i dopunama Zakona o osnovnom školstvu (»Narodne novine« broj 76/05.).

III. Ovo rješenje objavit će se u »Narodnim novinama«.

Obrazloženje

1. Sindikat zaposlenika u hrvatskom školstvu, Stjepan Gverić iz Križevaca, Biserka Šmit-Sabolić iz Kutine i Slavko Štrbac iz Belog Manastira podnijeli su prijedloge za pokretanje postupka za ocjenu suglasnosti s Ustavom članka 88. stavka 2. i članka 92b. Zakona o osnovnom školstvu (»Narodne novine« broj 59/90., 26/93., 27/93., 29/94., 7/96., 59/01., 114/01. i 76/05.) i članka 33. stavka 3. Zakona o izmjenama i dopunama Zakona o osnovnom školstvu (»Narodne novine« broj 76/05., u daljnjem tekstu: ZID Zakona o osnovnom školstvu). Ističu da su osporene zakonske odredbe u nesuglasnosti s odredbama članka 14. stavka 2., članka 44. i članka 54. stavka 2. Ustava Republike Hrvatske.

1.1. Predlagateljica Biserka Šmit-Sabolić osporava članak 88. stavak 2. Zakona o osnovnom školstvu ističući, u bitnome, da je primjenom te zakonske odredbe »osobi koja nije zaposlenik (učitelj) u osnovnoj školi i ima visoku ili višu stručnu spremu predmeta koji se ne predaje u osnovnim školama (npr. ekonomija) onemogućen pristup radnom mjestu ravnatelja osnovne škole«. Navedeno, smatra predlagateljica, rezultira »činjenicom da svim osobama pod jednakim uvjetima nije dostupno svako radno mjesto i povredom ustavnog prava zajamčenog člankom 54. stavkom 2. Ustava«.

2. Temeljem odredbe članka 42. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon), tijekom ustavnosudskog postupka od Ministarstva znanosti, obrazovanja i športa Republike Hrvatske zatraženo je i zaprimljeno pisano očitovanje o navodima prijedloga.

Prijedlog, kojim se osporava suglasnost s Ustavom članka 88. Zakona o osnovnom školstvu, nije osnovan.

3. Na sjednici održanoj 15. srpnja 2008. Hrvatski sabor donio je Zakon o odgoju i obrazovanju u osnovnim i srednjim školama, koji je objavljen u »Narodnim novinama«, broj 87 od 25. srpnja 2008. godine.

Člankom 165. stavkom 1. Zakona o odgoju i obrazovanju u osnovnim i srednjim školama propisano je:

»(1) Danom stupanja na snagu ovog Zakona prestaje važiti Zakon o osnovnom školstvu (»Narodne novine« broj 59/90., 26/93., 27/93., 29/94., 7/96., 59/01., 114/01. i 76/05.), s tim da se odredbe članka 71a. stavaka 1., 2., 3. i 4. te članka 88. stavka 2. primjenjuju u postupcima izbora ravnatelja do stupanja na snagu odredbi članaka 126. i 128. ovog Zakona.

Člankom 167. Zakona o odgoju i obrazovanju u osnovnim i srednjim školama propisano je:

»Ovaj Zakon stupa na snagu osmog dana od dana objave u »Narodnim novinama«, osim odredaba članka 43. stavka 2., članka 44., članka 45. stavka 1. i članka 142. stavka 1. točke 11., 12. i 13. ovog Zakona koje stupaju na snagu na dan prijema Republike Hrvatske u Europsku uniju, te odredaba članka 126. i 128. ovog Zakona koje stupaju na snagu 1. siječnja 2012. godine.«.

3.1. Sukladno člancima 165. stavku 1. i 167. Zakona o odgoju i obrazovanju u osnovnim i srednjim školama, osporeni članak 88. stavak 2. Zakona o osnovnom školstvu još uvijek se primjenjuje te glasi:

»Članak 88.

Za ravnatelja osnovne škole može biti izabrana osoba koja ispunjava uvjete za učitelja, odnosno stručnog suradnika, a ima najmanje višu stručnu spremu i pet godina radnog iskustva na odgojno-obrazovnim poslovima u osnovnoj ili srednjoj školi.

Odredbu članka 88. stavka 2. Zakona o osnovnom školstvu predlagateljica smatra nesuglasnom članku 54. stavku 2. Ustava, koji glasi:

»(2) Svatko slobodno bira poziv i zaposlenje i svakome je pod jednakim uvjetima dostupno svako radno mjesto i dužnost.«.

3.2. Razmatrajući razloge predlagateljice s aspekta članka 54. stavka 2. Ustava, utvrđenje je ovog Suda da je zakonodavac člankom 88. stavkom 2. Zakona o osnovnom školstvu, sukladno svojim ovlastima utvrđenima u članku 2. stavku 4. alineji 1. Ustava, propisao dodatne uvjete koje mora ispuniti osoba, kandidat na natječaju za imenovanje na radno mjesto ravnatelja osnovne škole.

Ustavni sud napominje da je organizacija i provođenje osnovnog školstva djelatnost od posebnog društvenog interesa, zbog čega zakonodavac ima pravo propisivati posebne uvjete za izbor ravnatelja osnovnih škola, pod pretpostavkom da su propisani uvjeti u skladu sa zahtjevima koje pred njega postavlja načelo vladavine prava, kao jedna od najviših vrednota ustavnog poretka Republike Hrvatske, propisano člankom 3. Ustava.

Normativno uređenje stavka 2. članka 88. Zakona o osnovnom školstvu, sagledavajući ga kroz djelokrug poslova i radnih zadataka radnog mjesta ravnatelja osnovnih škola (aktivno sudjelovanje u izradi programa nastave, sazivanje i rukovođenje sjednicama učiteljskog vijeća, podnošenje izvješća tijelima državne uprave o radu školskih odbora i učiteljskih vijeća i dr.), Ustavni sud ocjenjuje suglasnim mjerodavnim odredbama Ustava.

4. Slijedom navedenog, na temelju članka 43. stavka 1. Ustavnog zakona, riješeno je kao u točki I. izreke.

U odnosu na članak 92b. Zakona o osnovnom školstvu i članak 33. stavak 3. ZID Zakona o osnovnom školstvu pretpostavke za vođenje ustavnosudskog postupka prestale su postojati.

5. Člankom 32. Ustavnog zakona propisano je da će Ustavni sud Republike Hrvatske rješenjem odbaciti prijedlog kad ne postoje pretpostavke za odlučivanje o biti stvari.

5.1. Hrvatski sabor donio je Zakon o odgoju i obrazovanju u osnovnim i srednjim školama (»Narodne novine« broj 87/08.), kojim je u članku 165. stavku 1. propisano da danom stupanja na snagu tog Zakona prestaje važiti Zakon o osnovnom školstvu (»Narodne novine« broj 59/90., 26/93., 27/93., 29/94., 7/96., 59/01., 114/01. i 76/05.).

Suglasno članku 167. Zakona o odgoju i obrazovanju u osnovnim i srednjim školama, Zakon je stupio na snagu 2. kolovoza 2008. pa su na taj dan prestale važiti i osporene odredbe članka 92b. Zakona o osnovnom školstvu i članka 33. stavka 3. ZID Zakona o osnovnom školstvu.

5.2. Za vrijeme važenja osporenih odredbi članka 92b. Zakona o osnovnom školstvu i članka 33. stavka 3. ZID Zakona o osnovnom školstvu Ustavni sud nije pokrenuo postupak za ocjenu njihove suglasnosti s Ustavom, sukladno članku 44. stavku 2. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon), koji glasi:

(2) Postupak za ocjenu suglasnosti zakona s Ustavom i drugih propisa s Ustavom i zakonom u povodu prijedloga smatra se pokrenutim na dan donošenja rješenja o pokretanju postupka.

Prestankom važenja osporenih odredbi članka 92b. Zakona o osnovnom školstvu i članka 33. stavka 3. ZID Zakona o osnovnom školstvu prestale su postojati i pretpostavke za postupanje Ustavnog suda u povodu prijedloga na temelju članka 44. stavka 2. Ustavnog zakona, a time i pretpostavke za odlučivanje o biti stvari.

Stoga je, na temelju članka 32. Ustavnog zakona, riješeno kao u točki II. izreke.

6. Rješenje iz točke III. izreke temelji se na odredbi članka 29. Ustavnog zakona.

Broj: U-I-2990/2005

U-I-2998/2005

U-I-1634/2006

U-I-3988/2006

Zagreb, 30. travnja 2009.

USTAVNI SUD REPUBLIKE HRVATSKE

Predsjednica
dr. sc. Jasna Omejec, v. r.

Rješenje, NN 62/2009-1428